Scheitelbein
S baarige Scheitelbei (lat. Os parietale) isch e Deil vom Hirnschädel. Es bildet s Schädeldach und d Siitewand vo dr chnochige Hirnkapsle. Bi de Däuer wird, wil s Stirnbei sehr grooss isch, nume dr Siitedeil vom Schädeldach vom Scheitelbei bildet. 

Bim Mensch wird s Scheitelbei von e baar Schädelnööht begränzt: Sutura sagittalis (zwüschen em linke und em rächte Scheitelbei), Sutura coronalis (vorne, zum Stirnbei) und Sutura lamboidea (hinde, zum Hinderchopfbei). Bi Neugeborene het s Fontanelle zwüschen em Scheitelbei uf dr einte Siite und em Stirn- (Fonticulus major), Keil- (Fonticulus sphenoidalis), Hinderchopfbei (Fonticulus minor) und em Schlööfe- und Hinderchopfbei (Fonticulus mastoideus) uf dr andere Siite.

Nach unde isch s Scheitelbei bi alle Süüger mit em Schlööfe- und em Keilbei dur e Chnochennoht verbunde.

An dr Siiteflechi vom Scheitelbei setzt dr Musculus temporalis (Schlööfemuskel) aa, eine vo de Chäumuskle. Die oberi Begränzig vo siim Ursprung bildet e dütligi Linie, d Linea temporalis. Usser bim Mensch und bi Wiiderchäuer vereinige sich d Lineae temporales vo beide Siite zun ere chreftige mediane Chnocheleiste (Crista sagittalis externa) am obere Schädeldach.

Anatomii (Wirbeldier)